Joan de Cardona va ser també canonge de la Seu de Tarragona i per un temps breu, Cambrer del capítol, cosa que comportava el domini senyorial de la vila de Reus, ja que la mitra tarragonina tenia els drets de la castlania, i li permetia la residència al Castell del Cambrer i la jurisdicció sobre la totalitat de la senyoria i els delmes pel que fa al terme parroquial de la vila. En aquest càrrec havia de substituir Joan Bertran, que se suposava mort el novembre de 1527. Els jurats de la vila de Reus van anar a Tarragona a preguntar si Joan Bertran era mort, i els canonges van dir que ja s'havia nomenat un nou cambrer, Joan de Cardona. Un procurador del nou cambrer va anar a Reus aquell mateix dia, però els reusencs van tancar les portes i no el van deixar entrar. Mentrestant, el papa Climent VII va nomenar un nou cambrer, Berenguer de Cervelló, agraït com estava al pare d'aquest, Felip de Cervelló, que l'havia tractat molt bé en el captiveri que havia sofert al castell de Sant'Angelo quan el saqueig de Roma per Carles V. Els procuradors del capítol van insistir que el cambrer nomenat era Joan de Cardona i volien el jurament de vassallatge dels jurats de Reus. Fins al febrer de 1528, quan va arribar a Reus un procurador del nou cambrer nomenat pel papa, el capítol no va deixar d'insistir en els drets de Joan de Cardona a la Cambreria.